Sfortunatament l-elfejn u għoxrin inzertat is-sena tal-pandemija globali l-ġdida: il-Covid-19. F'din il-pandemija hemm erba' miljuni u nofs ikkonfermati b'din il-marda, miljun u nofs fiequ imma sfortunatament mietu tliet mitt elf persuna. Magħha din il-marda ġabet vantaġġi u żvantaġġi. Din il-pandemija rnexxielha tagħtina affarijiet li qabel ma konniex wisq konxji tagħhom. Grazzi għall-Covid-19 stajna ngawdu ħafna iktar lill-familja li qiegħda d-dar magħna għax qabel kellna ħafna u ħafna iktar ġenn u ġiri. Min sejjer l-iskola, min għandu l-futbol jew xi tip ta' trejning ieħor, min jagħti servizz fil-quddiesa, u ħafna aktar affarijiet, b'konsegwenza li qatt ma kellna dak il-ħin waħidna mal-familja biss. Hemm ukoll it-tagħlim fuq l-internet li għandu l-vantaġġi tiegħu. Pereżempju bħalissa mhux qegħdin bilqiegħda għal sitt sigħat u għandna tliet kwarti brejk biss iżda qed ikollna ċertu ammont ta' lezzjonijiet kull ġurnata u nista' ngħid li għandna ħafna inqas. Barra minn hekk qegħdin ħafna iktar komdi peress li qegħdin fil-kumdità tad-dar. Vantaġġ ieħor – u din hija il-favorita tiegħi – hu li nistgħu nqumu iktar tard. M'hawnx ħaġa isbaħ milli tqum fi xħin trid inti bla żveljarin li jqajmek fis-sitta jew fil-ħamsa u nofs ta' filgħodu! Għalkemm ma nistgħux niltaqgħu ma' sħabna fiżikament bħalma konna nagħmlu qabel għal xi logħba ballun, xorta nistgħu nilagħbu flimkien virtwalment, u mill-mitluf tieħu li tista'. Kull pandemija jew marda globali bħal din iġġib ħafna dwejjaq u ħafna żvantaġġi. Din il-pandemija sakkritna ġewwa għal żmien twil. Dan iż-żmien qed ikompli jitwal u sfortunatament minħabba li l-ħruġ huma limitat, aħna ma nistgħux niltaqgħu fiżikament u lanqas biss nistgħu naraw il-bieb ta' barra, speċjalment aħna t-tfal li mdorrijin noħorġu. Madankollu lanqas nistgħu niltaqgħu mal-familjari li ma joqogħdux magħna bħaz-zijiet u n-nanniet. Wara l-għaxar każ hawn Malta, l-iskejjel kollha ngħalqu u magħhom ingħalqu wkoll postijiet sportivi bħal ġims, il-pixxina u ħafna grawnds. Meta ngħalqu l-iskejjel, it-tagħlim ma setax jieqaf hemm allura bdejna nesploraw metodi u pjattaformi differenti t'edukazzjoni online. Din is-sistema ta' tagħlim ġabet magħha ċerti problemi għax ngħid għalija spjegazzjoni ċara daqskemm kellna qabel fil-klassi ma setgħetx issir. Anki biex issib kaptu u biex tagħmel lezzjoni virtwali tieħu biċċa xogħol mhux ħażin. Irridu nikkonsidraw ukoll lin-nies li għandhom problemi psikoloġiċi. Żminijiet bħal dawn jistgħu jwassluhom biex iwettqu suwiċidju għax iħossuhom waħidhom jew li ma jifilħux jikkumbattu ma' ́din is-sitwazzjoni l-ġdida. Żvantaġġ ieħor hu li xi nies qed jitilfu xogħolhom minħabba r-restrizzjonijiet imposti fuqna biex tiġi kkontrollata l-imxija ta' din il-marda, u jekk dawn għandhom familja u jitilfu x-xogħol, kif se jitimgħu lit-tfal u lilhom infushom? Kif se jlaħħqu mal-obbligi li diġà għandhom? Din il-pandemija lili ġabiltli ċertu ferħ u dwejjaq fl-istess ħin. Fraħt għax waqfet l-iskola (allavolja tkompliet b'mod differenti) u dwejjaq għax issakkart id-dar u ma nistax nara lil sħabi, speċjalment lil ħbieb li narahom darba fil-ġimgħa fejn kont nagħti daqqtejn ballun. Issa qiegħed id-dar niċċaħħad minn ħafna affarijiet u nixxennaq għas-safra li kelli fis-sajf li se jkolli nroddilha salib! Miktuba fis-16 ta' Mejju 2020
X'vantaġġi u żvantaġġi ġabet magħha l-imxija tal-Covid-19 fil-ħajja tagħna l-bnedmin? – Jake Mizzi 9B